
DATIO КАО ПРЕТПОСТАВКА ПРИМЕНЕ КОНДИКЦИЈЕ У РИМСКОМ ПРАВУ
Апстракт
Кондикција представља тужбу која је настала у римском праву која је служила за повраћај ствари коју је тужени неосновано стекао на терет тужиоца. Формула кондикције садржала је тужиочево тврђење да је тужени дужан да дâ (dare oportere) која претпоставља да је тужени претходно стекао ствар тако што му је тужилац пренео у својину (datio). У раду се анализирају фрагменти из Дигеста у којима се формуларна кондикција примењује иако не постоји datio то јест предаја ствари тужиоца у својину туженом. Закључак до кога се долази јесте да су римски правници у циљу санкционисања што већег броја случајева неоснованог стицања на туђ рачун проширивали поље примене кондикције. То проширење остварено је на неколико начина. Јуриспруденти су додељивали кондикцију у одређеним случајевима у којима пренос својине није био пуноважан (condictio de bene depensis). Поред тога они су примењивали кондикцију и када је тужилац неосновано извршио неку другу чинидбу у корист туженог која није била усмерена на пренос својине и тако проширивали појам datio. Најпосле, римски правници су додељивали кондикцију и у одређеним случајевима у којима неосновано стицање туженог није проузроковано чинидбом тужиоца (condictio sine datione). Санкционисање неоснованог стицања туженог до кога је дошло не само чинидбом тужиоца већ и радњом туженог, трећег лица или природним догађајем говори у прилог схватања кондикције као претече савременог института неоснованог обогаћења чија сврха је управо санкционисање имовинске користи неосновано стечене на било који начин. 
Кључне речи: datio, condictio de bene depensis, condictio sine datione, condictio ex causa furtiva, римско право. 
DATIO AS AN ASSUMPTION OF CONDICTIO APPLICATION IN ROMAN LAW
Abstract
Condiction represents an action that was created in Roman law and served for a restitution of a thing which the defendant had acquired without legal grounds at the plaintiff`s expense. The formula of condiction contained a plaintiff`s claim that the defendant was obliged to give (dare oportere) suggesting that the plaintiff had previously transferred the ownership over a thing to the defendant (datio). The paper analyzes the fragments from Digesta in which condiction applies even without datio i.e. transfer of ownership to the defendant. The conclusion we have arrived at stipulates that Roman lawyers in order to sanction as large as possible the number of cases of acquisition without legal grounds at the expense of another, expanded the scope of condiction`s application. Such expansion was accomplished in several ways. Roman jurists granted condiction in certain cases where the transfer of ownership was not valid (the so-called condictio de bene depensis). In addition, they applied condiction when the plaintiff exectued some other performance other than the transfer of ownership at the benefit of the defendant. In that way they extended the concept of datio. Finally, Roman jurists granted condiction even in the cases when the defendant`s acquisition was not caused by the performance of the plaintiff (the so-called condictio sine datione). Imposing sanctions on acquisition without legal grounds at the expense of another which occurred not only by the act of the plaintiff but also by the act of the defendant, the third person or a natural cause, speaks in favor of understanding condiction as a predecessor of the modern institute of unjust enrichment which purpose is the prohibition of acquisition of an economic benefit without legal grounds at the detriment of another.
Key words: datio, condictio de bene depensis, condictio sine datione, condictio ex causa furtiva, Roman Law.
УВОД
Кондикција води порекло из римског права у коме је представљала тужбу која је служила за повраћај тачно одређене суме новца или тачно одређене ствари која се код туженог налази без правног основа (sine causa). Иако су то правно средство увели Силијев и Калпурнијев закон (Gaius, Institutiones IV, 19), његов развој одвијао се путем тумачења римских јуриспрудената. Кондикција је у почетку представљала процесноправну установу која се огледала у новој врсти грађанског судског поступка (legis actio per condictionem). За његово покретање било је довољно тврђење тужиоца да је тужени дужан да дâ тачно одређену суму новца или тачно одређену ствар. Legis actio per condictionem одликовала се апстрактношћу јер тужилац приликом покретања поступка није наводио правни основ свог потраживања. Тиме је првенствено омогућено санкционисање правно незаштићених односа који су почивали на доброј вери. Поред тога, у новој легисакцији могли су се расправљати и односи који су одраније уживали заштиту у старијим легисакцијама.
Једино ограничење легисакције per condictionem било је везано за предмет спора који се огледао у тачно одређеној суми новца (certa pecunia) или тачно одређеној ствари (certa res). Због тога је поље примене кондикције тада било веома широко и обухватало је како вољно засноване односе између тужиоца и туженог (попут бесплатног пријатељског зајма, оставе, послуге) тако и односе засноване без воље тужиоца (када је тужени украо његову ствар и слично). У доба када је уведена легисакција per condictionem није се правила разлика између својине као апсолутног права са најширим овлашћењима у погледу одређене ствари и државине као фактичке власти на ствари коју може имати и лице које није власник. Због тога се као претпоставка примене легисакције per condictionem није ни могло захтевати да је тужени постао власник ствари коју тужилац потражује.
Након што је Август укинуо легисакциони поступак, формуларни поступак остаје да се примењује као једини редовни грађански судски поступак. Формула кондикције садржала је интенцију по којој је тужени дужан да дâ (dare oportere), без навођења правног основа тужиочевог потраживања (Lenel, 1927, стр. 237, 240). Процесни оквир примене кондикције оставио је простора материјалноправном развоју те установе који се одвијао делатношћу римских јуриспрудената. Примењујући кондикцију у решавању конкретних случајева римски правници су оцртавали претпоставке њене примене и тако поставили темељ њеног материјалноправног одређења које је извршено у Јустинијановом праву.
DATIO КАО ПРЕТПОСТАВКА ПРИМЕНЕ КОНДИКЦИЈЕ STRICTO SENSU
Значајно сужење поља примене кондикције датира из времена Прокула према чијем мишљењу формула кондикције која је садржала израз dare oportere може бити примењена у конкретном случају једино ако је тужилац претходно пренео на туженог својину на ствари чији повраћај захтева:

Cum servus tuus in suspicionem furti Attio venisset, dedisti eum in quaestionem sub ea causa, ut, si id repertum in eo non esset, redderetur tibi: is eum tradidit praefecto vigilum quasi in facinore deprehensum: praefectus vigilum eum summo supplicio adfecit. Ages cum Attio dare eum tibi oportere, quia et ante mortem dare tibi eum oportuerit. Labeo ait posse etiam ad exhibendum agi, quoniam fecerit quo minus exhiberet. Sed Proculus dari oportere ita ait, si fecisses eius hominem, quo casu ad exhibendum agere te non posse: sed si tuus mansisset, etiam furti te acturum cum eo, quia re aliena ita sit usus, ut sciret se invito domino uti aut dominum si sciret prohibiturum esse. - „Атиус је осумњичио једног од твојих робова за крађу, и ти си му га предао ради испитивања под условом да ти буде враћен уколико се утврди да није крив. Он га је затим предао префекту који је заповедао противпожарном службом (praefectus vigilum) као да је ухваћен у крађи који је издејствовао његову осуду на смрт. Ти имаш право на тужбу против Атиуса по основу тога што је он био дужан да ти врати роба пре него што је извршена смртна казна. Лабео каже да имаш право на тужбу за показивање (actio ad exhibendum) пошто је Атиус одговоран за то што роб не може бити показан. Прокул, међутим, каже да ће Атиус бити дужан да ти дâ роба (по основу кондикције) ако си пренео својину на њему у ком случају не можеш да подигнеш тужбу за показивање; али ако је роб остао твој, можеш да подигнеш тужбу због крађе с обзиром да је користио туђу ствар иако је морао бити свестан да то чини против воље власника или да је власник био свестан тога забранио би ту употребу“ (D.12.4.15 Pomponius libro 22 ad Sabinum).
На основу тог фрагмента израз dare oportere добија значење дати, пренети у својину, па се нови услов примене кондикције састоји у томе да је тужилац извршио datio то јест да је пренео својину на ствари на туженог. У складу с тим, Гајево тврђење у Институцијама (III, 91; IV, 18) према коме формула кондикције садржи тужиочев захтев да тужени треба да дâ треба тумачити тако да је тужени дужан да тужиоцу пренесе у својину одређену суму новца односно одређену ствар. С обзиром да нико не може пренети на другог више права него што сам има, претпоставља се да је тужени претходно постао власник ствари. 

Datio као услов примене кондикције, могла се захтевати онда када је квиритска својина постала саморазумљива правна категорија (Милошевић, 1989, стр. 108). За стицање квиритске својине захтевало се предузимање строго формалних поступака (mancipatio, in iure cessio). Њиховим извршењем стицалац је постајао квиритски соптвеник чак и онда када правног основа стицања није било или је он био неважећи. У почетку, извршење прописане форме доводило је коначног стицања својине без обзира на постојање пуноважног правног основа. Међутим, с развојем правне свести увидело се да стицање за које не постоји одговарајући правни основ не може бити коначно. У сврху поништавања стицања без правног основа управо се примењивала кондикција. Од тренутка када је неосновано стицање могло бити нападнуто кондикцијом, може се говорити о томе да су се за коначан пренос својине у римском праву захтевала два елемента: правни основ (iustus titulus) и начин стицања (modus adquirendi). Извршење одговарајућег начина стицања доводило је до стицања својине. Међутим, ако стицање није имало правни основ, могло је бити нападнуто кондикцијом која је имала за циљ повраћај неосновано стеченог (Sanfilippo, 1943, стр. 78(79; Schwarz, 1952, стр. 221).
Постављањем услова да је тужени чинидбом тужиоца постао власник ствари, логично би било да су из поља примене кондикције искључени случајеви лишења тужиоца државине ствари противно његовој вољи. Значајан изузетак представљала је крађа у ком случају је покрадени могао подићи кондикцију против лопова (у Јустинијановом праву названа condictio ex causa furtiva). Важан услов састојао се у томе да је кондикцију против лопова могао подићи само власник украдене ствари (D.13.1.1; D.47.2.14.16). Омогућавање примене кондикције против лопова треба тражити у чињеници да власник губи могућност подизања сопственичке тужбе (rei vindicatio) у случају пропасти индивидуално одређене украдене ствари. Све док ствар постоји, власник може да бира да ли ће подићи реивиндикациону тужбу или кондикцију. У случају пропасти индивидуално одређене ствари, дотадашњи власник не остаје без заштите већ му преостаје кондикција којом од лопова добија новчану вредност украдене ствари. Применом начела fur semper in mora est облигација лопова постаје трајна (perpetuatio obligationis), због чега се обавезује да плати вредност пропале ствари (D.13.1.8.1).
Према тумачењу Јулијана кондикција се може подићи само ако између тужиоца и туженог постоји negotium:

Si in area tua aedificassem et tu aedes possideres, condictio locum non habebit, quia nullum negotium inter nos contraheretur. - „Ако изградим кућу на твом земљишту и ти ступиш у њен посед, нема места кондикцији јер не постоји правни посао (negotium) између нас“ (D.12.6.33 Iulianus libro 39 digestorum).
Међутим, тај negotium не треба поистоветити са правним послом у данашњем смислу (са свим условима који су потребни за његову пуноважност) већ као однос између два субјекта (тужиоца и туженог) који настаје актом тужиоца а који је прихваћен од туженог и који, по правилу, за последицу има пренос својине на ствари са тужиоца на туженог (Saccoccio, 2002, стр. 282–292). По Јулијану negotium не претпоставља сагласност воља да се стране њиме обавежу, те може представљати и исплату недугованог која припада квазиконтрактима. Јулијан не прави разлику између контракта и квазиконтракта као извора облигација, те за исплату недугованог захтева исте услове као и за зајам. Тако, у случају исплате недугованог малолетном лицу Јулијан истиче да исплатилац може да га тужи и захтева повраћај плаћеног под условом да је примање исплате одобрио малолетников тутор (D.26.8.13). Гај је био први који је уочио разлику између зајма и исплате недугованог и тиме поставио темељ разликовања контракта и квазиконтракта као извора облигација (Institutiones III, 91). Критеријум разликовања је субјективни елемент који се код зајма огледа у вољи странака да склопе уговор а која недостаје код исплате недугованог. На основу тога што не поседују правно релевантну вољу малолетници и жене не могу самостално склопити уговор већ им је потребно одобрење тутора. С друге стране, у случају исплате недугованог, субјекти који учествују у њој немају вољу за склапањем уговора већ је неопходна само воља исплатиоца да угаси постојећу обавезу. Стога, ако је прималац исплате малолетник или жена, нема разлога да се исплатиоцу ускрати повраћај у случају непостојања одобрења тутора.
СONDICTIO DE BENE DEPENSIS
Јуриспруденти су додељивали кондикцију у појединим случајевима у којима datio није била пуноважна. Кондикција која се примењује у случају у коме datio није била пуноважна при чему је прималац потрошио примљену ствар након доношења Дигеста названа је condictio de bene depensis. Претпоставља се да је Стефанус (Stephanus), професор права у Бејруту, половином VI века први употребио тај назив да означи кондикцију из D.12.1.11.2 (de Jong, 2010, стр. 22). Примена те врсте кондикције претпоставља неважећи mutuum било услед тога што није извршен пренос својине (не постоји пуноважна datio) било стога што није постигнута сагласност воља (consensus) о битним елементима уговора о зајму. За примену кондикције de bene depensis потребно је испуњење два услова: да је прималац био савестан то јест да је веровао да је склопљен пуноважан зајам и да је потрошио ствар (de Jong, 2010, стр. 35). 
У фрагменту D.12.1.11.2. Улпијан истиче да у ситуацији у којој је роб дао новац на зајам противно вољи господара datio није пуноважна због чега не настаје зајам. Власник новца остаје господар роба. Све докле год се новац налази код зајмопримца, господар може подићи реивиндикациону тужбу за повраћај новца. У случају да је зајмопримац потрошио новац, одговараће на основу кондикције само ако је био савестан то јест ако је веровао да му је роб дао новац на зајам уз сагласност свог господара:

Si fugitivus servus nummos tibi crediderit, an condicere tibi dominus possit, quaeritur. Et quidem si servus meus, cui concessa est peculii administratio, crediderit tibi, erit mutua: fugitivus autem vel alius servus contra voluntatem domini credendo non facit accipientis. Quid ergo? Vindicari nummi possunt, si extant "exstant", aut, si dolo malo desinant possideri, ad exhibendum agi: quod si sine dolo malo consumpsisti, condicere tibi potero. - „Ако ти одбегли роб буде дао новац на зајам, поставља се питање да ли господар роба може подићи кондикцију против тебе. И неспорно је да ако ти мој роб, који је добио пекулијум на управљање, буде поверио новац, настаће зајам: али ако одбегли роб или неки други роб противно вољи господара буде дао новац, зајам није пуноважан. Шта стога? Новчићи могу да се виндицирају, ако постоје, у противном случају, ако си долозно престао да их поседујеш, подиже се тужба за показивање (actio ad exhibendum): aко си их без зле намере потрошио, моћи ћу да подигнем кондикцију против тебе“ (D.12.1.11.2 Ulpianus libro 26 ad edictum).
Без обзира на то што је прималац био савестан, сматра се да се потрошњом ствари обогатио, те правда и правичност налажу да он одговара на основу кондикције (de Jong, 2010, стр. 29).
Кондикција de bene depensis примењује се и у случајевима у којима је лице sui iuris, које не поседује пуну пословну способност, отуђило ствар без одобрења тутора односно старатеља. 

Жене и малолетници sui iuris нису могли пуноважно да отуђују res mancipi без одобрења тутора (Gaius, Institutiones II, 80). С друге стране, res nec mancipi жене су могле пуноважно да отуђују, али не и малолетници. Тако, ако је малолетник без одобрења тутора дао новац на зајам неком лицу, datio није пуноважна те ће власник новца и даље бити малолетник коме на располагању стоји реивиндикациона тужба (Gaius, Institutiones II, 82). Међутим, у ситуацији у којој је прималац потрошио примљен новац, отпада могућност примене реивиндикационе тужбе али не и кондикције. Отуда, малолетник који без одобрења тутора дâ новац на зајам или изврши исплату у циљу гашења обавезе без одобрења тутора, има право на кондикцију против примаоцa у случају да је овај потрошио примљен новац (D.12.1.19.1). Иако datio није пуноважна, потрошња новца од стране примаоца има исти ефекат као да је datio била пуноважна то јест као да је предајом ствари прималац стекао својину. Средњовековни правници извели су закључак да consumptio nummorum bona fide на неки начин конвалидира у почетку неважећи зајам. Та теорија се назива reconciliatio mutui (Saccoccio, 2002, стр. 301–302; Станојевић, 1966, стр. 104). Конзумпцијом примљеног новца у имовини стицаоца остварују се ефекти еквивалентни онима који би настали у случају ваљаног преноса својине (Saccoccio, 2002, стр. 305).
Кондикција de bene depensis примењује се и у случајевима у којима је зајам дало ментално неспособно лице sui iuris без одобрења старатеља. Пуноважан зајам није склопљен, због чега је ментално неспособно лице и даље власник ствари које може подићи реивиндикациону тужбу. Међутим, ако је прималац веровао да је склопљен пуноважан зајам јер није знао да је уговарао са пословно неспособним лицем, одговараће на основу кондикције у случају да је потрошио ствар примљену на зајам:

Si a furioso, cum eum compotem mentis esse putares, pecuniam quasi mutuam acceperis eaque in rem tuam versa fuerit, condictionem furioso adquiri Iulianus ait: nam ex quibus causis ignorantibus nobis actiones adquiruntur, ex isdem etiam furioso adquiri. Item si is qui servo crediderat furere coeperit, deinde servus in rem domini id verterit, condici furiosi nomine posse. Et si alienam pecuniam credendi causa quis dederit, deinde furere coeperit et consumpta sit ea pecunia, condictionem furioso adquiri. - „Примио си новац на зајам од ментално неспособног лица за које си мислио да је здраво и потрошио си тај новац у сопствену корист. Јулијан сматра да ментално заостало лице стиче право на кондикцију против примаоца, пошто сви разлози због којих имамо право на тужбу без нашег знања такође важе и за ментално неспособна лица. Исто тако, ако неко ко да кредит робу постане ментално неспособан, и тада роб употреби новац у корист свог господара, кондикција се може подићи у име ментално неспособног. И ако неко да туђ новац на зајам и потом постане ментално неспособан при чему новац буде потрошен, има право на кондикцију“ (D.12.1.12 Pomponius libro sexto ex Plautio).
Datio није пуноважна због чега долази у обзир примена кондикције de bene depensis и у ситуацији када се у улози зајмодавца појављује лопов. С обзиром да зајмопримац није стекао својину на новцу, његов власник остаје покрадени који, све докле год новац не буде потрошен, може подићи реивиндикациону тужбу. Међутим, уколико зајмопримац потроши новац, његов дотадашњи власник против њега може подићи кондикцију de bene depensis:

Nam et si fur nummos tibi credendi animo dedit, accipientis non facit, sed consumptis eis nascitur condictio. - „Чак и лопов који исплати новац са намером да дâ зајам не преноси својину на њему али потрошња новца рађа право на кондикцију“ (D.12.1.13 Ulpianus libro 26 ad edictum).
Та врста кондикције примењује се и онда када су обе стране својевласне и пословно способне при чему datio није пуноважна стога што се обе стране налазе у заблуди о врсти правног посла (error in negotio). Наиме, ако једна страна дâ новац у намери да учини поклон а друга страна мисли да га је добила на зајам, нема ни поклона ни зајма стога што између страна није постигнута сагласност воља о врсти уговора:

Si ego pecuniam tibi quasi donaturus dedero, tu quasi mutuam accipias, Iulianus scribit donationem non esse: sed an mutua sit, videndum. Et puto nec mutuam esse magisque nummos accipientis non fieri, cum alia opinione acceperit. Quare si eos consumpserit, licet condictione teneatur, tamen doli exceptione uti poterit, quia secundum voluntatem dantis nummi sunt consumpti. – „Ако ти будем дао новац на поклон, а ти га прихватиш верујући да си га добио на зајам, Јулијан пише да не настаје поклон: али да ли постоји зајам остаје да се види. Ја мислим да нема зајма исто толико колико новчићи не постају својина примаоца јер их је примио с другим мишљењем. Стога, ако их потроши, може се против њега подићи кондикција, ипак по свој прилици моћи ће да се одбрани приговором преваре јер су потрошени по вољи оног који даје“ (D.12.1.18 Ulpianus libro septimo disputationum).
Власник новца остаје давалац који може подићи реивиндикациону тужбу у циљу његовог повраћаја. Уколико је прималац потрошио новац, може трајно да одбије даваочеву кондикцију истицањем приговора преваре (exceptio doli). Давалац је исплатио новац у намери да га трајно бесплатно отуђи, због чега се захтевање његовог повраћаја сматра долозним поступањем. 
Уговор не настаје ни када давалац жели склапање оставе, а прималац мисли да је закључен зајам. Уговора такође нема ни онда када је давање извршено у намери склапања зајма, а примање на име послуге ради показивања. У оба случаја, међутим, прималац који потроши новац, одговара на основу кондикције de bene depensis:

Si ego quasi deponens tibi dedero, tu quasi mutuam accipias, nec depositum nec mutuum est: idem est et si tu quasi mutuam pecuniam dederis, ego quasi commodatam ostendendi gratia accepi: sed in utroque casu consumptis nummis condictioni sine doli exceptione locus erit. – „Ако ти будем дао на име оставе, а ти примиш као зајам, нема ни оставе ни зајма: исто је и ако си ти новац дао као зајам, а ја сам примио као послугу ради показивања: али у оба случаја ако су новчићи потрошени биће места примени кондикције без права приговора преваре“ (D.12.1.18.1 Ulpianus libro septimo disputationum).
ПРОШИРЕЊЕ ПОЈМА DATIO
Класични правници су широким тумачењем појма datio непрестано проширивали поље примене кондикције (Donatuti, 1977, стр. 748–749). До проширења појма datio долази стога што се јавила потреба санкционисања неоснованог стицања других права чак и државине ствари.
Према Паулу термин datio може имати значење давања ствари на плодоуживање:

Si fundi mei usum fructum tibi dedero falso existimans me eum tibi debere et antequam repetam decesserim, condictio eius ad heredem quoque meum transibit. – „Ако ти предам моје земљиште да би имао плодоуживање на њему погрешно верујући да сам на то био дужан и умрем пре него што захтевам повраћај, право подизања кондикције прећи ће на мог наследника“ (D.12.6.12 Paulus libro septimo ad Sabinum).
Давалац (власник) је предао земљиште на име плодоуживања погрешно верујући да је на то обавезан. Из фрагмента није јасно да ли је власник неким од начина стицања службености заиста установио плодоуживање у корист примаоца или је пак, погрешно верујући да та лична службеност већ постоји, само препустио ствар на плодоуживање. У сваком случају тужилац је и даље власник због чега му за повраћај ствари на располагању стоји реивиндикациона тужба. У фрагменту, међутим, истиче се да је власник овлашћен да подигне кондикцију. У погледу земљишта, кондикција је усмерена на повраћај фактичке власти. Али, ако је земљиште дало плодове, савесни прималац стекао је својину на убраним плодовима те је стога на основу кондикције дужан да их врати (D.12.6.15). Иако римски правници нису створили појам имовине, они су наслутили да стицање плодоуживања односно неоснованог фактичког вршења овог права представља имовинску вредност због чега су у тим случајевима омогућили примену кондикције. 

Појам datio Паул схвата и као давање стана ради становања у туђој кући по основу личне службености (habitatio):

Sic habitatione data pecuniam condicam, non quidem quanti locari potuit, sed quanti tu conducturus fuisses. – „Тако, ако је службеност становања дата, кондикцијом захтевам исплату новца, не у износу који би био добијен да је стан издат у закуп, већ који би ти платио да си га узео у закуп“ (D.12.6.65.7 Paulus libro 17 ad Plautium).
Иако је дат стан на име личне службености, кондикцијом се потражује сума новца која одговара износу који би тужени платио на име закупнине да је стан узео у закуп. Корист од бесплатног коришћења стана стога се огледа у уштеди трошкова. Кондикција овде не служи за повраћај датог (стана) у коју сврху давалац може подићи реивиндикациону тужбу, већ за предају користи коју је тужени неосновано остварио на рачун тужиоца. 
Марцијан додељује кондикцију због исплате недугованог коју је извршио ослобођеник свом патрону:

Si pactus fuerit patronus cum liberto, ne operae ab eo petantur, quidquid postea solutum fuerit a liberto, repeti potest. – „Ако је пакт склопљен између патрона и ослобођеника да патрон неће захтевати извршење радова од ослобођеника, шта год након тога ослобођеник изврши, може захтевати повраћај“ (D.12.6.40.2 Marcianus libro tertio regularum).
Ослобођеник има природну обавезу да свом патрону обавља мануелне радове (operae officiales). Међутим, њих двојица склопили су пакт да патрон неће захтевати од ослобођеника извршење тих радова у ком случају се ради о пакту о опроштају дуга (pactum de non petendo). Уколико патрон, након закључења пакта, захтева од ослобођеника извршење тих радова, ослобођеник може истаћи приговор преваре (exceptio doli). Али, ако ослобођеник изврши радове, сматра се да је извршио недуговано, због чега има право да подигне кондикцију против патрона. У том случају, кондикција није усмерена на повраћај датог, јер се природа извршених мануелних радова противи враћању. Стога ће патрон бити дужан да ослобођенику плати вредност извршених радова. Datio овде има значење извршења мануелних радова, због чега се приближава појму facere. У случају непостојања пакта, ослобођеник који обави мануелне радове (operae officiales) за свог патрона због тога што је био у заблуди да тужбом може бити принуђен да их испуни, неће имати право на кондикцију. Ово стога што се извршење природне облигације не сматра исплатом недугованог јер обавеза постоји, само поверилац не може судским путем захтевати њено испуњење. За разлику од мануелних радова (operae officiales), радови који захтевају посебно знање и вештину ослобођеника [попут рада сликара, лекара, и сл. (operae fabriles)] подлежу општем режиму уговарања. Уколико ослобођеник изврши ту врсту радова, погрешно верујући да је постојала обавеза њиховог извршења, према Целзовом мишљењу има право да кондикцијом од патрона захтева новчану исплату у износу који би патрон платио да је уговорио извршење конкретног рада (D.12.6.26.12).
Приближавање појма dare појму facere у кондикционом праву нарочито долази до изражаја у случајевима неоснованог ослобођења од дуга (acceptilatio). Поверилац је у очекивању наступања одређеног основа свесно дужнику опростио дуг. Уколико тај основ не наступи, извршено ослобођење од дуга је без важности због чега поверилац има право да кондикцијом захтева предају дуговане ствари. Према томе, жена која у очекивању предстојећег закључења брака дâ мужу мираз на тај начин што га ослободи од новчаног дуга према њој, након чега не дође до склапања брака, моћи ће против њега да подигне кондикцију и да захтева повраћај новца (D.12.4.10). У овом случају datio се огледа у томе што је тужилац ослободио туженог од постојећег дуга. 
У наведеним случајевима тужилац је извршио одређену чинидбу у корист туженог која не представља пренос ствари у својину (datio у строгом смислу). Увиђајући да се и у њима ради о неоснованом стицању, класични правници су извршење тих чинидби подвели под појам datio и тако омогућили примену кондикције. 
CONDICTIO SINE DATIONE
За разлику од случајева у којима је тужилац извршио чинидбу која је имала за последицу стицање туженог, у Дигестама постоје фрагменти у којима се кондикција додељује због неоснованог стицања које није проузроковано никаквом тужиочевом чинидбом. 
Систематизујући различите врсте кондикција Јустинијанови компилатори нису издвојили condictiones sine datione у посебан наслов. Уместо тога, посебан наслов посвећен је само једном облику примене кондикције sine datione. Реч је о кондикцији за повраћај украдене ствари (D.13.1 De condictione furtiva). Остали облици примене кондикције sine datione разврстани су не само у различитим насловима, већ и у различитим књигама које чине саставни део Дигеста. 
У фрагменту D.12.1.31.1 једно лице купило је роба не знајући да је он украден. Купљен роб из свог пекулијума који му је доделио покрадени власник потом је купио другог роба који је предат савесном купцу. Сабин и Касије мишљења су да покрадени власник може подићи кондикцију против савесног купца и захтевати предају другог роба који је купљен новцем који припада покраденом. Са оваквим мишљењем сагласан је и Јулијан (D.19.1.24.1). У том случају између тужиоца (покраденог власника) и туженог (савесног купца роба) не постоји datio. Наиме, савесни купац стекао је својину на другом робу путем манципације коју је продавац роба извршио по основу купопродајног уговора (Heine, 2006, стр. 59). Купопродајна цена је, међутим, плаћена новцем који чини део пекулијума украденог роба и који стога припада покраденом власнику. Упркос томе што између тужиоца и туженог не постоји datio, добро и правично (bonum et aequum) налажу примену кондикције која има за сврху исправљање стицања туженог на терет тужиоца (Heine, 2006, стр. 78).
У фрагменту D.12.1.4.1 Улпијан додељује закуподавцу кондикцију за повраћај плодова које је закупац убрао ex iniusta causa пошто је уговор о закупу престао. Без обзира на то што је уговор о закупу истекао, повраћај плодова је ускраћен ако су убрани уз сагласност дотадашњег закуподавца. Притом, претпоставља се да сагласност постоји уколико наступи прећутно продужење уговора - relocatio tacita (D.19.2.13.11; Бујуклић, 2012), што се дешава ако обе стране након истека рока на који је уговор закључен наставе да се понашају као да је уговор још увек на снази. Изричита правна норма по којој се забрањује убирање плодова након истека уговора о закупу није постојала па израз iniusta causa овде не означава противправан основ стицања. Забрана убирања плодова након престанка уговора о закупу посредно произлази из чињенице да се овлашћење на убирање плодова вратило власнику (закуподавцу) због еластичности права својине (ius recadentiae). Због тога се убирање плодова од дотадашњег закупца данас може сматрати повредом права својине закуподавца. Кондикција се додељује због тога што закупац након истека уговора о закупу нема правни основ да убира плодове. Зато израз ex iniusta causa пре треба тумачити као убирање које се заснива на неваљаном основу него на противправном основу. Како након престанка уговора закуподавац није предао плодове закупцу већ их је овај сам убрао, кондикција која се том приликом додељује није заснована на чинидби кондикционог повериоца (дотадашњег закуподавца). 
Кондикцију за предају цивилних плодова (fructus civiles) додељује Папинијан у D.12.6.55. Фрагмент садржи три различите ситуације у којима се решава питање предаје цивилних плодова насталих склапањем правног посла. У првој ситуацији несавесни држалац неовлашћено је издао у закуп земљиште које је у власништву другог лица. Примљену закупнину закуподавац није обавезан да врати закупцу већ је дужан да је преда власнику земљишта. То што је закуподавац неовлашћено издао у закуп туђу ствар нема утицаја на његов однос са закупцем. Закупац је исплатио новац на основу извршења своје обавезе из уговора о закупу који остаје важећи упркос томе што је закуподавац неовлашћено издао туђу ствар. Закуподавац стога стиче својину на примљеној закупнини и није дужан да је врати закупцу. Међутим, закуподавац је неовлашћено издао туђу ствар, због чега плодови које је она дала припадају власнику ствари а не закуподавцу. Иако између власника земљишта и самовласног закуподавца није постојала datio, власник земљишта може против закуподавца подићи кондикцију за предају примљене закупнине (Heine, 2006, стр. 81). У другој ситуацији истог фрагмента туђ роб извршио је рад у корист одређеног лица при чему уопште није склопљен уговор о закупу роба. Примљену новчану накнаду по основу извршеног рада роб је предао трећем лицу (невласнику) а не свом господару. Својину на новцу, међутим, не стиче треће лице. У тренутку када је новац исплаћен робу, својину на њему стекао је господар роба (Kaser, 1971, стр. 286). То што је роб, уместо свом господару, новац предао трећем лицу нема утицаја на питање власника новца који остаје господар роба. Папинијан не разматра могућности даљег развоја ситуације већ само истиче да треће лице не може да задржи новац. Те могућности своде се на три основне. Према првој могућности предат новац може се индивидуализовати, због чега власник може да подигне реивиндикациону тужбу. Према другој могућности новац је потрошен, због чега отпада примена реивиндикационе тужбе. Дотадашњи власник против трећег лица може да подигне само кондикцију (Heine, 2006, стр. 82). Према трећој могућности треће лице је несавесно јер је свесно примило новац од роба знајући да је власник новца робов господар. У том случају сматра се да је треће лице извршило крађу због чега одговара на основу кондикције за повраћај украдене ствари - condictio ex causa furtiva (Heine, 2006, стр. 82). У трећој ситуацији уговор о закупу закључио је власник ствари. Закупац је без налога закуподавца исплатио закупнину трећем лицу са којим се не налази у уговорном односу. Исплата учињена погрешном лицу не ослобађа га обавезе према закуподавцу. Таква исплата била је недугована, због чега исплатилац може повратити плаћено највероватније применом кондикције indebiti. Уколико је прималац исплате знао да прима недуговано одговараће због крађе на основу кондикције ex causa furtiva (Heine, 2006, стр. 83). Пошто је закупац исплатио закупнину несавесном лицу, оно не стиче својину на њој. Све док се исплаћен новац може индивидуализовати, закупцу стоји на располагању и реивиндикациона тужба за његов повраћај. Ако је треће лице потрошило новац или га помешало са сопственим новцем, закупац не може применити реивиндикациону тужбу већ само кондикцију.
Condictio sine datione додељује се и у случају да један брачни друг присвоји ствар другог брачног друга. Присвајање ствари међу супружницима не сматра се крађом. Међутим, један брачни друг може тужити другог уз одобрење магистрата, али никако казненим тужбама или оним које за последицу имају инфамију (D.25.2.2). Како кондикција нема пенални карактер нити доводи до инфамије, брачни друг чију ствар је присвојио други брачни друг може подићи кондикцију за време трајања брака, док након престанка брака може подићи actio rerum amotarum (D.23.3.9.3; D.25.2.11; D.25.2.6.2; C.5.21.2). 
У фрагменту D.25.2.25 Марцијан додељује кондикцију ob iniustam causam мужу за повраћај ствари које је жена присвојила у ишчекивању развода, при чему до њега није дошло. Своју одлуку он образлаже позивајући се на ius gentium који дозвољава повраћај ствари од лица која је поседују non ex iusta causa. Како је жена самовласно (без мужевљеве предаје) присвојила ствар, то она није постала власник. Кондикција овде служи за повраћај државине, док израз non ex iusta causa треба тумачити као непостојање ваљаног основа држања. 
У фрагменту D.25.2.6.5 Аристо додељује кондикцију мужевљевом наследнику за повраћај ствари које удовицa држи ex iniusta causa. Очигледно је да жена није мужевљев наследник због чега нема основа да задржи ствари које су њему припадале. Наслеђивање има за последицу ступање у наследива права оставиоца, што значи да наследник постаје власник ствари које су биле у оставиочевој својини. Неспорно је да наследник против жене може подићи наследничку тужбу (hereditatis petitio), која је слична реивиндикационој (rei vindicatio), али му Аристо додељује и кондикцију. С обзиром на то да удовица није постала власник ствари, кондикција коју наследник подиже против ње могла је служити једино за повраћај државине (condictio possessionis). Наследник је титулар права својине на ствари коју потражује кондикцијом коју жена држи без правног основа, при чему не постоји изричита норма која забрањује такво поступање удовице. Обавеза предаје ствари наследнику произлази из чињенице да је он путем универзалне сукцесије постао власник коме треба омогућити да врши сва сопственичка овлашћења (под претпоставком да удовица нема личну службеност на ствари која је овлашћује на фактичку власт). И у том случају реч је о кондикцији sine datione јер жена није стекла ствар услед тужиочеве чинидбе, већ ју је сама присвојила. 
Најпосле, у Дигестама се кондикција додељује и онда када је до неоснованог стицања туженог дошло услед природног догађаја. Тако, кондикција се може подићи за повраћај оног што је река однела и нанела земљишту другог лица (D.12.1.4.2).
ЗАКЉУЧАК
Кондикција представља тужбу која је настала у римском праву у облику легисакције per condictionem која је уведена Силијевим и Калпурнијевим законом (250. и 200. године пре нове ере). За разлику од савременог права у коме једно лице може подићи тужбу кад год сматра да је његово право повређено, у римском праву није постојала генерална тужба већ одређени број посебних тужби које су имале за сврху заштиту тачно одређених чињеничних стања. Уколико се конкретно чињенично стање није могло подвести ни под једну формулу постојећих тужби, оштећена страна остајала је без правне заштите. Кондикција се по обиму примене приближила савременој генералној тужби утолико што се за њено подизање није захтевало навођење правног основа тужиочевог потраживања (demonstratio). Тужилац је само тврдио да је тужени дужан да дâ тачно одређену суму новца или тачно одређену ствар. Незахтевање навођења правног основа тужиочевог потраживања омогућило је пре свега утужење односа који су до тада били незаштићени попут бесплатног зајма (mutuum). Поред тога, кондикцијом су се могли утужити односи који су били заштићени и пре њеног увођења. У почетку, једино ограничење примене кондикције било је прописано Силијевим и Калпурнијевим законом и тицало се предмета спора који је могао бити тачно одређена сума новца (certa pecunia) или свака тачно одређена ствар (omnis certa res). Поље њене примене тада је било веома широко јер се нису захтевали никакви додатни услови. Решавањем конкретних случајева римски правници стварали су одређене материјалноправне претпоставке примене кондикције којима су с једне стране сужавали, а с друге стране проширивали поље њене примене. Значајно сужење поља примене кондикције проузроковано је Прокуловим ставом по коме је тужилац морао претходно да преда ствар у својину туженом (D.12.4.15). Отуда је datio у значењу предаје ствари у својину постала важна претпоставка примене кондикције. 

У циљу примене кондикције у што већем броју случајева неоснованог стицања, римски правници додељују кондикцију и у појединим ситуацијама у којима предаја ствари у својину није била пуноважна. Кондикција која се примењује у случају када datio није пуноважна у VI веку након доношења Јустинијанове кодификације названа је condictio de bene depensis и односи се на случајеве у којима предаја ствари у својину није била пуноважна јер ју је извршило лице које нема пуну пословну способност.

Проширење примене кондикције римски правници остварили су и проширењем појма datio. По Паулу термин datio може имати значење давања ствари на плодоуживање (D.12.6.12) односно давања стана ради становања у туђој кући по основу личне службености habitatio (D.12.6.65.7). Према тумачењу Марцијана појам datio приближава се појму facere јер има значење извршења мануелних радова (operae officiales) које роб извршава свом патрону (D.12.6.40.2). 

Поред проширења појма datio који претпоставља тужиочеву чинидбу извршену у корист туженог римски правници додељују кондикцију и онда када неосновано стицање туженог није проузроковано тужиочевим делањем (сondictio sine datione). Она се примењује у разнородним случајевима попут неоснованог стицања: савесног купца који је ствар стекао новцем из пекулијама који припада другом лицу (D.12.1.31.1; D.19.1.24.1), закупца који је убирао плодове након престанка уговора о закупу (D.12.1.4.1), несавесног лица које је неовлашћено издало у закуп туђу ствар (D.12.6.55), лица које је уместо господара роба примило новчану суму исплаћену због коришћење рада роба (D.12.6.55), жене која је самовласно присвојила мужевљеву ствар (D.25.2.25) односно жене која након смрти мужа држи ствар коју је наследило друго лице (D.25.2.6.5), лица чијем земљишту је водени ток нанео туђу ствар (D.12.1.4.2). Применом кондикције у разнородним случајевима у којима је неосновано стицање на терет тужиоца проузроковано на било који начин (радњом тужиоца, туженог, трећег лица или природним догађајем) постављени су темељи на којима је у потоњем историјском следу створен савремени институт правно неоснованог обогаћења. 

Summary
The concept of datio in the law of the Roman condictions has a wider meaning in relation to the law of contracts. In the law of contracts datio is linked to the subject of obligation (praestatio) and represents a performance consisting of the transfer of ownership or other property rights. In the law of condictions datio represents a way the defendant acquired a thing which restitution the plaintiff demands. In the beginning, datio had narrower sense according to which the plaintiff had previously transferred the ownership of a thing to the defendant. Regarding the fact that the transfer was executed without legal grounds, transferee is obliged to retransfer the ownership to the plaintiff. In order to spread the scope of sanctions on acquisitions without legal grounds, in certain cases Roman lawyers grant condiction even when transfer of ownership is not valid (so-called condictio de bene depensis). In addition, they extend the concept of the datio so it could also represent the handing over of a thing to ususfructus, the surrendering a flat in habitatio and execution of work. All the cases where datio is present, have in common the fact that the acquisition without legal grounds is caused by the act of the plaintiff. Roman lawyers go one step further and grant condiction in certain cases where acquisition without legal grounds is not caused by the act of the plaintiff but by the act of the defendant, the third person or the natural cause (the so-called condictio sine datione). Imposing sanctions on the acquisition without legal grounds occurred in any way, and a conclusion can be drawn that Roman condiction is a predecessor of the modern institute of unjust enrichment which purpose is sanctioning economic benefits acquired without legal grounds in any possible way.

( Рад је настао као резултат истраживања у оквиру пројекта Правног факултета Универзитета у Београду „Развој правног система Србије и хармонизација са правом ЕУ (правни, економски, политички и социолошки аспекти)“ који подржава Министарство просвете, науке и технолошког развоја Републике Србије. 

